יחידת עוקץ

יחידת עוקץ (יחידה 7142) היא יחידת הכלבנים של צה"ל. תפקידה להפעיל כלבים בשימוש צבאי למשימות ייעודיות. היחידה כפופה למפקדת זרוע היבשה. לוחמי היחידה הם לוחמי קומנדו המבצעים פעילויות מבצעיות תוך הפעלת אמל"ח ייחודי – כלב, אשר מספק יתרונות מבצעיים ייחודיים שאין להם תחליף אנושי או טכנולוגי.

היחידה הוקמה בשנת 1974 במטרה לתת מענה לאירועי בני ערובה. מאז, היחידה לקחה חלק בכלל אירועי הלחימה של צה"ל, תוך שהיא גדלה ומרחיבה את תחומי הפעילות בהם ניתן למצות את יתרונו של לוחם המפעיל את הכלב בשדה הקרב.

היחידה פועלת בשיתוף פעולה עם כלל יחידות הצבא המתמרנות, ולעיתים תכופות עם יחידות העילית של צה"ל, לרבות: שייטת 13, סיירת מטכ"ל, שלדג וחטיבת הקומנדו. בנוסף, פועלת היחידה באופן עצמאי, ומבצעים מסוג זה נחשבים כמסווגים ביותר.

 היסטוריה 
שמאל|ממוזער|300px|נוהג וכלב מיחידת עוקץ
שמאל|ממוזער|296x296px|כלב בעת אימון
בשנת 1939 הוקם "ארגון נוהגי כלבי כשירות" - יחידת הכלבים של ההגנה. הכלבים שאולפו על ידם פעלו במגוון משימות כמו איתור מטענים, גישוש ואבטחה. בשנת 1948, עם הקמת המדינה, עברה היחידה לצה"ל ובסיסה נקבע בבית הספר לכלבי נחייה של ד"ר רודולפינה מנצל בקריית חיים. היא כונתה: "מחלקת נוהגי הכלבים" והייתה כפופה לחיל המשטרה הצבאית. המחלקה מנתה כחמישים חיילים וכמה מאות כלבים אשר הופעלו בכל החזיתות. חיילי המחלקה אימנו את הכלבים למספר תפקידים ובהם: השתלטות על עמדות מקלעים, איתור פצועים, גילוי מוקשים ועוד. האימונים כללו צניחה עם כלבים. המחלקה פעלה עד שנת 1954 ואז פורקה.

ב־1969 הוקם במחנה סירקין בה"ד 17, נסיון להקים יחידת כלבנים בידי מקחצ"ר בדחיפת קחצ"ר רפאל איתן. בראש היחידה עמדו רפי דנטס, ואחריו סרן יהודה חנוכה. במאי 1972 הוקמה יחידה 463 כיחידה מבצעית להפעלת כלבים ייעודים מקצועית מתחת מקחצ"ר, אך ביולי 1972 נסגרה היחידה.

בעקבות אסון מעלות בשנת 1974, הוקמה על ידי יוסי לבוק, שהיה אזרח עובד צה"ל ומומחה לעבודה עם בעלי חיים, יחידה חדשה של לוחמים לצד כלבים למטרות לוחמה בטרור. באסון, הכוחות הלוחמים כשלו בחילוץ והמחבלים רצחו 22 ילדים שלקחו כבני ערובה. בין היתר הכשל היה נעוץ בכך שהכוחות זיהו לא נכון את הקומה בה שהו החטופים. השילוב בין הלוחמים לכלבים היה במטרה שהכלבים יידעו להוביל את הלוחמים למיקומם המדויק של המחבלים ואף לתקוף ולהפתיע אותם במהירות ובעוצמה, כאשר מייד לאחר מכן ייכנס הכוח הפורץ שישחרר את בני הערובה.

לבוק היה מפקדה הראשון של היחידה שהייתה כפופה בזמנו לסיירת מטכ"ל. יהודה מילר היה המאמן הראשי שהתווה הפעלת כלבים שלא על בסיס משמעת ותלות במאמן אישי, אלא הפעלת הכלבים על בסיס אינסטינקטים והתניות. תפקידה של היחידה היה לאמן כלבים לתקיפת חוטפים בפיגועי מיקוח ואירועי בני ערובה.

בתחילה שירתו בה אחד עשר נוהגים וכלביהם, רובם יוצאי יחידות מובחרות ובעלי הכשרת חיל רגלים, שלאחר שסיימו את שירותם הסדיר, נדרשו לעבור מיון על מנת להגיע ליחידה, שנחשבה למסווגת.

לצורך הקמת היחידה הקצתה מקחצ"ר ללבוק את שטח בה"ד 17 הנטוש במחנה סירקין. במאי 1975 הוקמה היחידה, שקיבלה את המספר 7142, באופן רשמי והוכפפה לראש ענף לוחמה בטרור במפקדת קצין חי"ר וצנחנים ראשי. כמפקד היחידה מונה רס"ב בועז יוסיפון.

גיורא זורע וצוות מסיירת מטכ"ל, ובתוכם יוני נתניהו, סגן מפקד הסיירת דאז, סייעו רבות בהקמת התשתית להקמת הבסיס.

היחידה הייתה מעורבת, בשנת הקמתה, בחילוץ בני הערובה ממלון סבוי אשר לוחמיה וכלביהם הוקפצו לאירוע יחד עם לוחמי סיירת מטכ"ל. היחידה קיבלה תשומת לב וחשיפה ראשונה במבצע שחרור בני הערובה בפיגוע במשגב עם בשנת 1980, אשר בתחילה הוטלה המשימה על סיירת גולני, אך זו נכשלה והמשימה הוטלה על סיירת מטכ"ל בפיקודו של סא"ל עוזי דיין יחד עם לוחמי עוקץ וכלביהם.

כוח הפריצה פוצל לשניים, כוח אחד לווה על ידי הלוחם ניר אדר וכלבו טומי שפרצו דרך הדלת הראשית, והכוח השני לווה על ידי סגן מפקד הסיירת דאז ברוך גולדברג וכלבו סטיב שפרצו דרך החלון, ובנוסף לכך גולן ואלי, שניים מלוחמי היחידה יפרצו יחד עם הכלבים ברנדי, ודדי. לאחר ניסיון הפריצה הראשוני התברר שהמחבלים חסמו את דלת הכניסה עם מיטת קומתיים ולכן הצטרף סטיב לכוח הפריצה הנוסף שהצטרף אליהם. כשהגיע סטיב למרחק של כשמונה מטרים מהמבנה, הושלך לעבר הכוח רימון יד שהתפוצץ מתחת לגוף הכלב, שנהרג ובכך ניצלו כלל הלוחמים שרצו אחריו.

עם הכוח השני נכנס הכלב טומי שהוביל את הפריצה מהחלון והגיע לחדר שדלתו הייתה פתוחה. מאחורי הדלת עמד מחבל כשנשקו דרוך והוא ממתין לבואם של הלוחמים. כאשר טומי נכנס לחדר, זיהה את המחבל והסתער עליו. בזמן זה המחבל גלגל לעברו רימון והפעם הפגיעה בטומי הייתה קטלנית. לאחר בדיקה פתולוגית, הסתבר שחדרו לגופו של טומי 27 קליעים ואף מספר רב של רסיסים מהרימון.

 מלחמת לבנון הראשונה 
במהלך מלחמת לבנון הראשונה השתתפו צוותים של היחידה במשימות מגוונות בגזרות השונות ובזכות יכולותם המגוונות הצילו הלוחמים וכלביהם עשרות לוחמים שהשתתפו במערכה. במהלך המערכה, כוח מחטיבת הנח"ל שהה לא הרחק ממוצב טייבה בגזרה המרכזית של אזור הביטחון בדרום לבנון, לא רחוק משם זיהתה הכלבה קאיה מטען. אלמלא הייתה שם, הכוח היה עולה עליו.

צוות של היחידה נמנה עם הכוחות שהשתתפו בחילוץ בני הערובה בקו 300 בשנת 1984. במבצע כחול וחום בלבנון בשנת 1988 נעשה ניסיון כושל להשתמש בכלבים שלגופם הולבשה חגורת נפץ, אשר היו אמורים לרוץ לבונקרים של מחבלים ולהתפוצץ בהם. מאז לא עשתה עוד היחידה שימוש בכלבים "מתאבדים". בסוף שנות השמונים בחר מפקד היחידה רס"ן גיל בנדר בשם "יחידת עוקץ" ליחידה, שאושר על ידי ועדת השמות הצה"לית בדצמבר 1993.

עם מיסוד יחידת החילוץ הארצית (יחצ"א) ב־1990 הועברו כלבני החילוץ וההצלה מהיחצ"א ליחידת עוקץ, והוקם צוות סדיר שאימן והפעיל כלבי הצלה בתוך יחידת הכלבנים.

היחידה איבדה שני לוחמים באסון המסוקים בפברואר 1997.

במרץ 1997 בוצע לראשונה גיוס ישיר ליחידה דרך גיוס חטיבת הצנחנים, כשלוחמי היחידה מבצעים טירונות במתקן אדם.

בשנת 1999 במבצע חיסול ראשי החמאס, האחים עאדל ועימאד עוודאלה בחברון, פרצו הכלבים ראשונים לבית המחבלים יחד עם לוחמי הימ"מ.

 לאחר האינתיפאדה השנייה 
בשנת 2002, לאחר הפיגוע במלון פארק ומבצע חומת מגן, נשלחה קבוצה של כלבנים מהיחידה לקליפורניה, להשתלמות בשיטת אימון אילוף ייחודית בארגון "פאפס פור פיס". בהמשך נשלחו צוותים נוספים והיחידה קיבלה תרומה של עשרות כלבים מארגון זה.

מאוגוסט 2002 החלו לוחמי היחידה לבצע טירונות ואימון מתקדם בחטיבת כפיר, ומגיוס זה ואילך בוצע מיון מגיוס חטיבת כפיר ליחידה.

בשנת 2005 היחידה הוכפפה לחטיבת המרום (מרהו"ם).

בשנת 2007 עוצב ליחידה תג יחידה.

במהלך מבצע עופרת יצוקה איתרו כלבי היחידה כ-30 מטעני חבלה. שלושה כלבים נהרגו.

בשנת 2010 זכתה היחידה בפרס הרמטכ"ל ליחידות מצטיינות.

 צוק איתן 
בשנת 2014, במהלך מבצע "שובו אחים" הופעלו עשרות מכלבי היחידה בגזרת איו"ש - לוחמות עם כלבים לאיתור חנ"מ ואמל"ח ולוחמים עם כלבי תקיפה וכלבי הצלה. במהלך מבצע צוק איתן, לוחמי היחידה וכלביהם פעלו לאיתור מטענים, איתור פירי מנהרות וסריקתם, ואיתור מחבלים. במהלך הלחימה ברצועת עזה נהרגו ארבעה מכלבי היחידה, שניים מהם תוך הצלת חיי לוחמים. על פועלה קיבלה היחידה צל"ש מפקד אוגדה, מקצין חי"ר וצנחנים ראשי.

 העשור השלישי של המאה ה-21 
ממוזער|לוחם כלבן של יחידת עוקץ במהלך התמרון הקרקעי ברצועת עזה במלחמת חרבות ברזל, אוגוסט 2024
בשנת 2022 זכתה היחידה בפרס אות הערכה מטעם הרמטכ"ל לאור עשייתה המבצעית הענפה, האיכותית והיוצאת דופן בביטחון השוטף ובמבצעים מיוחדים של היחידה.

ביולי 2023 השתתפו לוחמי עוקץ במבצע בית וגן במרחב העיר ומחנה הפליטים ג'נין במסגרתה ביצעו לוחמי היחידה בשיתוף פעולה עם חטיבת הקומנדו פעולות התקפיות אשר כוללות סיכול תשתיות טרור, סימון וזיהוי מטעני חבלה ותקיפת מבוקשים.

 מלחמת חרבות ברזל 
בעקבות טבח שבעה באוקטובר פרצה מלחמת חרבות ברזל, במסגרתה הוקפצו לוחמי יחידת עוקץ ככוחות אורגניים ליישובי עוטף עזה והיו לכוח השני שהגיע לאזור אחרי לוחמי סיירת מטכ"ל. לוחמי היחידה ניהלו קרבות עיקשים כנגד המחבלים וחילצו אזרחים רבים תחת אש, כל זאת כאשר שאר לוחמי היחידה חברו במקביל לכלל הכוחות המיוחדים שפעלו באירוע.
במהלך הקרבות לשחרור היישובים נהרג רב-סרן אריה צירינג ז״ל, מפקד פלגת תקיפה ביחידה.

 התמרון הקרקעי ברצועת עזה 
לוחמי היחידה וכלביהם לקחו חלק מרכזי בתמרון בעזה יחד עם כלל הכוחות המתמרנים באיתור ולחימה במנהרות עם כוחות מיוחדים, איתור, זיהוי ותקיפת מחבלים, סימון מטענים וחומרי נפץ ועוד. בקרבות נהרגו עשרות כלבים ונוספים נפצעו. בעקבות המלחמה המתמשכת נערכים ביחידה להגדיל את סד"כ הלוחמים לצד גיוס כלבים נוספים מחו"ל.

ב-6 במרץ 2024 במהלך התמרון הקרקעי בעזה במהלך פעילות של לוחמי היחידה יחד עם יחידת אגוז בשכונת חמד בח'אן יונס, נורה טיל RPG על הכוח בהיתקלות עם מחבלים וכתוצאה מכך איבדה היחידה את אחד מלוחמיה סמ"ר דויד ששון.

 התמרון הקרקעי בדרום לבנון 
ב-24 באוקטובר 2024 במהלך התמרון הקרקעי בלבנון כחלק מפעילות הלחימה של אוגדה 98 בגזרה המזרחית של דרום לבנון, כוח לוחמים חטיבה 55 הותקל על ידי חוליית מחבלים של כוח רדואן, במהלך ההיתקלות נהרג רס"ל גיא בן הרוש מפקד בפלגת תקיפה ביחידה אשר היה מראשוני הכוח, יחד עם כלב התקיפה שלו במטרה לשמור ולהגן על הכוח מאחוריהם.

במהלך חודש ספטמבר לקחו חלק לוחמי היחידה במבצע ״רבות הדרכים״ בהובלת יחידת שלדג בלב סוריה לשם איסוף חומרים והשמדת מתקן לייצור טילים בליסטיים.

מפקדי היחידה
מפקדי היחידה
+שםתקופת כהונההערותיוסי לבוק1974–1975אזרח עובד צה"לרס"ב בעז יוסיפון1975–1985סרן ברוך גולדברג1985–1986רס"ן גיל בנדר1986–1989סא"ל שלומי קני1989–1998סא"ל ניר מוקוטוב1998–2001סא"ל אריק אלעזר2001–2004לימים מפקד חטיבת המרום ומפקד מחוז צפון בפיקוד העורףסא"ל יוני אורון2004–2006סא"ל יואב כוכבא2006–2009סא"ל ירון סיטבון2009–2012לימים מפקד חטיבת המרוםסא"ל אריאל בן דיין2012–2014לימים מפקד חטיבת המרוםסא"ל דוד (דודו) עבו2014–2017סא"ל גיל אליה2017–2020לימים מפקד חטיבת המרוםסא"ל יוסי2020–2022סא"ל עמיתספטמבר 2022 – יולי 2024סא"ל שלומייולי 2024 – מכהן

ייעודי כלבי היחידה
לכלבים של יחידת עוקץ מספר יכולות, לכל כלב יכולת וייעוד משלו. כל אחד מהכלבים של היחידה נבחר אישית ומאולף.
יכולות היחידה
 כלבי תקיפה, אשר מאתרים, מסמנים ותוקפים מחבלים.
 כלבים לזיהוי חומרי נפץ, אשר מטרתם לזהות ולסמן מטעון חומרי חבלה לפני הגעת כוחות צה"ל.
 כלבים לזיהוי אמל"ח.
 כלבים לזיהוי סימני חיים באתרי אסון, ואיתור גופות.
 צוותים מסווגים אשר לא ניתן לחשוף.
 הכשרה ומיונים ליחידה 
 מיון ליחידה 
בעבר היה ניתן להגיע אל היחידה דרך גיבוש היח"טיות של חטיבת כפיר. כיום, המיון ליחידה מתבצע בשני שלבים ישירות ביחידת עוקץ: יום חשיפה, שבו נחשפים המלש"בים לחלק מיכולות היחידה (יום שאינו ממיין). בשלב השני עוברים גיבוש לוחמים שאליו מזומנים מלש"בים העומדים בדרישות הסף של היחידה וביצעו יום חשיפה. יום החשיפה מתקיים ארבע פעמים באזור חודש פברואר, ואורכו יום אחד, כאשר לכל מועד יזומנו מלש"בים שונים אשר סימנו במנילה שברצונם להגיע לעוקץ. המלש"בים העוברים אותו מזומנים לגיבוש ליחידה.

 ההכשרה 
הגיבוש שמורכב ברובו מתכנים פיזיים ומנטליים, מתקיים אחת לשנה באזור החודשים מרץ-אפריל. אלו שעוברים את הגיבוש ליחידה ומתקבלים אליה, מתגייסים במחזור חד שנתי בגיוס בדצמבר. החיילים מקובצים לשלושה צוותים, ומבצעים הכשרה לרובאי 07 הכוללת הכשרה של קליעה, שדאות וכושר גופני גבוה בפלוגה ייעודית של עוקץ בבא"ח צנחנים (עד מחזור נובמבר 18 הטירונות התבצעה בבא"ח כפיר). לאחר סיום הטירונות בבא"ח צנחנים עולים הצוותים ליחידה, שם עוברים לוחמיה סדרת קומנדו וטירונות יחידה, קורס צניחה, שבועות ירי באקדח ובנשק ארוך, שבועות לוחמה בשטח בנוי, שבועות סבך והסוואה, לוחמה תת-קרקעית, שטח פתוח, ניווטים וקרב מגע. לאחר חמישה חודשים ביחידה (8 חודשים מהגיוס) יקבלו הלוחמים את כלביהם להמשך השירות ויתחילו את שלב ההכשרה הייעודי במשך כ-8 חודשים נוספים עד לסיום המסלול (16 עד 18 חודשים בסך הכל).לאחר סיום המסלול הלוחמים עולים לפלגות המבצעיות, בהן הם מבצעים פעילויוות מבצעיות על בסיס יום יומי בכל גזרות הלחימה והבט"ש בצה"ל, בשטחי מדינת ישראל ומעבר לגבולותיה, זאת לצד שמירה על שגרת אימונים אינטנסיבית לאורך כל ימות השנה. לוחמי עוקץ מתחייבים לחתום על שנת שירות קבע בסיום שירות החובה, לאור ההכשרה הארוכה והצורך המבצעי.

 צוות הלוחמות 
בשנת 2002, בעקבות מבצע חומת מגן, הוקמה פלגה של לוחמות בלבד בשם פלגת מגן אשר מפעילה כלבים לאיתור אמצעי לחימה וכלבי קיצון. עיקר עבודתן היה במעברים באזור יהודה ושומרון, לסיכול פיגועי הטרור שיצאו מהשטחים. הצוות פועל הן במחסומים והן בפעילויות מסוג סריקות למציאת אמצעי לחימה ומיפויים (שרטוט והשגת מידע על אזורים עירוניים). הצוות פועל בצורה יומיומית, כל לוחמת עם כלבה האישי, כאשר כל אחת חוברת לאחד מהגדודים או היחידות המיוחדות. עיסוק נוסף של הלוחמות הוא יכולת הקיצון, אשר ייעוד הכלבים שלהן הוא זיהוי גופות ונעדרים באתרי אסון בעורף מדינת ישראל.

במהלך האינתיפדה השנייה הוחלט לתגבר את המחסומים בשטחים בנוהגות 'עוקץ' ובכלביהן, אשר מאומנים באיתור אמצעי לחימה מוסלקים בעזרת חוש הריח.

פלגת מגן ביחידה, היא פלגה ללוחמות בלבד. היחידה איננה מעורבת, המיון, המסלול על כל תכניו, השירות, והייעוד המבצעי של הלוחמים והלוחמות נפרדים לחלוטין. אורך המסלול של הלוחמים הוא 16 חודשים, ושל הלוחמות 11 חודשים. סוג הכלבים שונה וכן האימון הייעודי.

גיבוש לבנות מתקיים בסמוך לשלושת מחזורי הגיוס של צה"ל: מרץ, אוגוסט ונובמבר, מתוך הלוחמות שהתגייסו לגדוד קרקל ואורך כיומיים. אלה שעוברות את הגיבוש ליחידה ומתקבלות אליה, מבצעות הכשרה לרובאי 07 יחד עם מגויסות קרקל בבא"ח סיירים, ולאחריו מבצעות קורס כלבנות והכשרה ייעודית של לוחמת עוקץ ביחידה. בסיום מסלול ההכשרה ביחידה (כ11 חודשים), עולות הלוחמות לפלגת הלוחמות המבצעית – פלגת מגן. בדומה לכלל הלוחמות בצה"ל, הלוחמות ביחידה חותמות על התנדבות לתפקידי לחימה. התנדבות זו כוללת בתוכה שירות של 32 חודשים, (גברים חותמים על שנת קבע נוספת, מעבר ל-32 החודשים של שירות החובה).

 חשיפה תקשורתית 
בדצמבר 2008 הודחו ונאסרו קצין וארבעה מפקדים נוספים שעסקו בהכשרת הטירונים של היחידה, בשל התעללות בלוחמים.

בחודש יוני 2012 הודיע צה"ל כי הוא מפסיק את השימוש בכלבים למטרת פיזור הפגנות של פלסטינים בשטחים. זאת לאחר שבחודש מרץ הופץ סרטון בו נראה רועה גרמני תוקף מפגין פלסטיני בכפר קדום.

על אף ההודעה מ-2012, בחודש מרץ 2015 נחשף סרטון המתעד חיילים מיחידת "עוקץ" עוצרים נער פלסטיני, לאחר שהשליך אבנים, באמצעות כלבי תקיפה. הנער אושפז עקב הפגיעות שנגרמו לו. לטענת קצין בכיר באוגדת איו"ש, השימוש בכלבים הופסק רק לצורכי פיזור הפגנות אך לא לשימוש במארבים.

 הנצחה 
בכל שנה, ב-30 באוגוסט, מתקיים בבית הקברות שבבסיס היחידה טקס זיכרון לכלבים שמתו במהלך שירותם. בית הקברות הוקם בעזרת תרומה של יהודי אמריקאי שביקש להישאר בעילום שם. בבית הקברות קבורים כלבי היחידה שנהרגו במהלך הקרב, ועל מצבותיהם רשום הכיתוב "נפל בקרב"; וכלבים שנפטרו ממחלות או מזיקנה, ועל מצבותיהם נכתב "נפל במהלך שירותו". בבית הקברות ניצב פסל אבן של לוחם וכלבו, שעוצב בהשראת הכלב "אוסקר", שנהרג בשנת 2003 בחברון ואשר לא ניתן היה לחלץ את גופתו.

לקריאה נוספת
 מאירה גונט, לחשוב בשש רגליים - סיפורו של יוסי לבוק, מקים היחידה, הוצאת ספרי צמרת, 2016.


 קישורים חיצוניים 

 יחידת עוקץ, באתר זרוע היבשה


 יחידת עוקץ, באתר "יחידה"



 ניר קוסטי, תרגיל עוקץ, התפרסם במקור ב"במחנה", 23 בספטמבר 2009; בארכיון האינטרנט
 סמדר שיר, ידיעות אחרונות, חיי כלב, באתר פרש
  מעיין טרנופולסקי, העוקץ הבלגי: ביקור נדיר בכלביית צה"ל, באתר וואלה!, 12 ביולי 2011





 אבי בלדי, ביקור בבית הקברות לכלבים של יחידת 'עוקץ', בבלוג "עונג שבת", 21 ביוני 2019




 רס"ל י', הלמידה המבצעית בעוקץ (פודקסט), אתר מערכות, 2024


 16px|קטע קול|קישור= אבשלום קור, באופן מילולי במלחמה: יחידת עוקץ והכלב העברי הראשון, גלי צה"ל, 16.7.2024
 הטלוויזיה הקהילתית, נוהג הכלבים, ספורו של יוסי לבוק מקים יחידת העוקץ, 31 בדצמבר 2017
  יקיר חג'אג' על כלבים ואנשים, אופי והכשרה, "עוקץ" ומלחמה, אפרכסת - אמיר אורן, 26 בינואר 2026

 הערות שוליים 

קטגוריה:כלבים בשירות צבאי ומשטרתי
קטגוריה:ישראל: בעלי חיים בשירות צבאי ומשטרתי
עוקץ
עוקץ
קטגוריה:יחידות צה"ל שעוטרו בצל"ש מפקד אוגדה